
	ОТНОСНО:
	Проект на Постановление на Министерския съвет за изменение на Наредба за условията и реда за осъществяване на дейностите, свързани с оръжията, боеприпасите, взривните вещества и пиротехническите изделия и контрола над тях в и от въоръжените сили на Република България, приета с ПМС № 278/30.11.2010 г. 


УВАЖАЕМИ ГОСПОДИН МИНИСТЪР-ПРЕДСЕДАТЕЛ,

УВАЖАЕМИ ГОСПОЖО И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация и в изпълнение на чл. 2, ал. 2, във вр. с ал. 1, т. 2 от Закона за оръжията, боеприпасите, взривните вещества и пиротехническите изделия (ЗОБВВПИ) внасям за разглеждане в Министерския съвет проект на Постановление на Министерския съвет за изменение на Наредба за условията и реда за осъществяване на дейностите, свързани с оръжията, боеприпасите, взривните вещества и пиротехническите изделия (ОБВВПИ) и контрола над тях в и от въоръжените сили на Република България (по-нататък Наредба), приета с ПМС № 278 от 30.11.2010 г.
Предложенията за изменения на Наредбата касаят разпоредбите на Глава шеста от Наредбата, регламентиращи търговската реализация на оръжия, боеприпаси, взривни вещества и пиротехнически изделия.

1. Съгласно чл. 86 от Наредбата, определено административно звено от съответното юридическо лице ежегодно изготвя или допълва изготвения за предходната година списък на излишните за Българската армия или съответната структура оръжия, боеприпаси, взривни вещества и пиротехнически изделия, подлежащи на снемане от употреба. Дадена е и възможност през годината, при необходимост така изготвения списък да бъде актуализиран.
В чл. 86, ал. 1 от Наредбата не е посочено Министерството на отбраната като юридическо лице, в управление на което има оръжия, боеприпаси, взривни вещества и пиротехнически изделия и което също може да ги обяви за излишни при наличие на нормативно определените условия. В тази връзка се предлага в обхвата на юридическите лица, които могат да обявяват за излишни намиращите се в тяхно управление оръжия, боеприпаси, взривни вещества и пиротехнически изделия да се включи и Министерство на отбраната.

2. Анализирайки проблемите, наложени от практиката, се установява, че често се налага ежегодният списък да бъде не само допълнен, но и в него да се нанесат изменения. Причините за това са констатираните впоследствие при работата със списъка редица несъответствия в посочените данни и параметри за включените в него вещи (бройки, заводски номера, местонахождение и др.)  

Освен това практически е трудно и нецелесъобразно, през годината същият да бъде „актуализиран“, както е посочено в чл. 86, ал. 1 от Наредбата. Актуализацията изисква спиране на процеса на търговска реализация за немалък период от време, което е нецелесъобразно, предвид големия търговски интерес, наблюдаван по отношение на оръжия, боеприпаси, взривни вещества и пиротехнически изделия. В тази връзка се предлагат и изменения на текстовете както на чл. 86, ал. 1, така и на ал. 4 от Наредбата, касаещи процеса на изготвяне на нов списък и/или промяна на съществуващия, с цел създаване на по-гъвкав подход при констатиране на проблемни моменти по време на създаване и действие на списъците, без да се налага забавяне и/или спиране на процеса на търговска реализация.   
3. В чл. 87 от Наредбата се съдържат текстове, които определят правомощието на министъра на отбраната/ръководителят на съответната структура да назначи постояннодействаща комисия, като орган, който да определя началните продажни цени на вещите, включени за търговска реализация във визирания в чл. 86 от Наредбата списък. 
Сегашната редакция на чл. 87 от Наредбата се нуждае от промяна, като изрично се посочи, че министърът на отбраната/ръководителят на съответната структура не само следва да определи срок, но и ред и условията за работа на постояннодействащата комисия с негов акт.   
Назначената от министъра на отбраната/ръководителя на съответната структура комисия е независим орган със специална компетентност и специфични задачи (определяне на начални продажни цени на вещи с цел тяхната последваща търговска реализация), сходни с тези на независимия оценител по смисъла на Закона за независимия оценител. В този смисъл неточно в чл. 87, ал. 2, изр. 3 от Наредбата е посочено, че взетите от комисията решенията подлежат на последващо утвърждаване от органа, който я е назначил, тъй като той не разполага с изискуемата специфична компетентност, поради което я е назначил. Достатъчно е същият да получи резултата от работата на комисията, а именно продажните цени. Това налага в чл. 87, ал. 2, изр. 3 да бъде заличено.    

4. Анализирани са и проблеми при прилагането на чл. 88 от Наредбата, където се сочи реда за определяне на способа за продажба на ОБВВПИ - пряко от Министерството на отбраната/съответната структура или чрез комисионер. Така регламентиран процеса на търговска реализация се затруднява, като съществува риск от значителното му забавяне. Освен това практически е много трудно способа за продажба да се определя чак след като комисията определи началните продажни цени за всички вещи, включени в списъка. Целесъобразно е, изборът на способ за продажба да предшества процеса на определяне на цените. Например, при избор на продажба чрез комисионер, самият избор се провежда по реда на Закона за обществените поръчки, което само по себе си отнема време. Още повече, че в конкретния договор с избрания комисионер се договарят редица клаузи, касаещи процеса по определяне на началните продажни цени и последващите преоценки.    
Предложените промени на чл. 88 от Наредбата са с цел отстраняване на изложените проблеми. 
5. В редица разпоредби от Наредбата съществува препратка към конкретни вътрешноведомствени актове, а именно Счетоводен документооборот в Министерството на отбраната, Българската армия и структурите на пряко подчинение на министъра на отбраната, обявен с МЗ № ОХ-137/6.03.2012 г. и Счетоводния документооборот в Министерството на отбраната, Българската армия и структурите на пряко подчинение на министъра на отбраната. С цел избягване на чести изменения на Наредбата, основани на изменения на визираните или приемане на нови актове с идентично съдържание, се предлага тези конкретно посочени вътрешноведомствени актове да се заменят с общо формулиран текст.    
6. В § 1, т. 6 от Допълнителните разпоредби изрично са изброени  юридическите лица, които се включват в понятието „Съответна структура“ по смисъла на Наредбата, спрямо които тя се прилага. Предвид настъпилите през последните години структурни промени в Българската армия по чл. 60а от ЗОВСРБ и структурите на пряко подчинение на министъра на отбраната по чл. 78 от ЗОВСРБ се налага актуализиране на сегашния текст на разпоредбата. 

За изпълнението на проекта на акт не са необходими допълнителни разходи/трансфери/други плащания по бюджета на Министерството на отбраната, които да бъдат одобрени за сметка на бюджети по държавния бюджет.
Изпълнението на проекта на акт не води до изменение в целевите стойности на показателите за изпълнение, в т.ч. ключовите индикатори.
Предложеният проект на акт не води до въздействие върху държавния бюджет.

На основания чл. 35, ал. 1, т. 4, буква „б“ от Устройствения правилник на Министерския съвет и на неговата администрация към проекта на постановление е изготвена и приложена финансова обосновка.

С проекта не се транспонират норми от европейското право, поради което не е изготвена справка за съответствие съгласно чл. 35, ал. 1, т. 3 от Устройствения правилник на Министерския съвет и неговата администрация.

Към проекта е изготвена частична предварителна оценка на въздействието, съгласувана по реда на Устройствения правилник на Министерския съвет и на неговата администрация. 

В съответствие с чл. 26, ал. 4 от Закона за нормативните актове, проектът на Постановление за изменение на Наредбата за условията и реда за осъществяване на дейностите, свързани с оръжията, боеприпасите, взривните вещества и пиротехническите изделия и контрола над тях в и от въоръжените сили на Република България, приета с ПМС № 278/30.11.2010 г. е публикуван на интернет страницата на Министерството на отбраната и на Портала за обществени консултации на Министерския съвет за срок от 30 дни. При изпълнението на процедурата по чл. 26, ал. 2 от ЗНА не са постъпили бележки и предложения.
Предвид изложеното и на основание чл. 32, ал. 1 от Устройствения правилник на Министерския съвет и неговата администрация, докладът, проектът на Постановление и Наредбата са съгласувани със заинтересованите министерства и ведомства, съгласно приложената справка.
УВАЖАЕМИ ГОСПОДИН МИНИСТЪР-ПРЕДСЕДАТЕЛ,

УВАЖАЕМИ ГОСПОЖО И ГОСПОДА МИНИСТРИ,

Във връзка с гореизложеното и на основание чл. 8, ал. 1 от Устройствения правилник на Министерския съвет и неговата администрация предлагам Министерският съвет да приеме проекта на Постановление за изменение на Наредбата за условията и реда за осъществяване на дейностите, свързани с оръжията, боеприпасите, взривните вещества и пиротехническите изделия и контрола над тях в и от въоръжените сили на Република България, приета с ПМС № 278/30.11.2010 година.
МИНИСТЪР НА ОТБРАНАТА

НА РЕПУБЛИКА БЪЛГАРИЯ

АТАНАС ЗАПРЯНОВ

